กองทุนบุคคลโต20%
3เดือนสินทรัพย์เพิ่ม6.5หมื่นล้านแข่งดึงเงินองค์กรมหาวิทยาลัย
4 พ.ค. 2555

3เดือนสินทรัพย์เพิ่ม6.5หมื่นล้านแข่งดึงเงินองค์กรมหาวิทยาลัย
กองทุนส่วนบุคคล 3 เดือนแรกโต 6.52 หมื่นล้านบาท หรือ 20% ได้เงินกลุ่มสถาบันการศึกษาหนุน “กสิกรไทย” แชมป์เก่า ทิ้งห่างไทยพาณิชย์
สมาคมบริษัท จัดการลงทุน (AIMC) เปิดเผยว่า ในไตรมาสแรกสิ้นสุดวันที่ 31 มี.ค. 2555 กองทุนส่วนบุคคลทั้งระบบมีมูลค่าสินทรัพย์สุทธิ (NAV) 381,747.30 ล้านบาท เพิ่มขึ้น 65,230.85 ล้านบาท หรือ 20.61% จากสิ้นปีที่ผ่านมาอยู่ที่ 316,516.45 ล้านบาท
บริษัทหลักทรัพย์จัดการกองทุน (บลจ.) ส่วนใหญ่มีสินทรัพย์เพิ่มขึ้น โดยเฉพาะ บลจ.อันดับต้นๆ ได้ลูกค้ามหาวิทยาลัยเข้ามาใหม่ โดยมี บลจ.เพียง 2 แห่ง จากทั้งหมด 22 บริษัท ที่มีสินทรัพย์ลดลง ได้แก่ บลจ.แมนูไลฟ์ (ประเทศไทย) ลดลง 78.85 ล้านบาท หรือ 2.93% โดยมีสินทรัพย์จำนวน 2,694.85 ล้านบาท และบลจ.สยาม ไนท์ ฟันด์ แมเนจเม้นท์ ลดลง 22.88 ล้านบาท หรือ 10.52% มีสินทรัพย์จำนวน 217.53 ล้านบาท
สำหรับ บลจ. 10 อันดับแรกที่สินทรัพย์สูงสุด ได้แก่ บลจ.กสิกรไทย จำนวน 96,916.29 ล้านบาท ส่วนแบ่งตลาด 25.39% เพิ่มขึ้นจากสิ้นปีที่ผ่านมา 19,955.66 ล้านบาท หรือ 25% รองลงมา บลจ.ไทยพาณิชย์ 53,592.10 ล้านบาท ส่วนแบ่งตลาด 14.04% เพิ่มขึ้นจากสิ้นปีที่ผ่านมา 19,381.46 ล้านบาท หรือ 56% 
อันดับสาม บลจ.กรุงไทย สินทรัพย์ 43,272.41 ล้านบาท ส่วนแบ่งการตลาด 11.34% เพิ่มขึ้น 17,593.84 ล้านบาท หรือ 68% อันดับสี่ บลจ.ทิสโก้ 39,883.01 ล้านบาท ส่วนแบ่งการตลาด 10.45% เพิ่มขึ้น 3,068.51 ล้านบาท หรือ 8% อันดับห้า บลจ.ไอเอ็นจี (ประเทศไทย) สินทรัพย์ 31,760.97 ล้านบาท ส่วนแบ่งการตลาด 8.32% เพิ่มขึ้น 159.20 ล้านบาท หรือ 0.50%
ขณะที่อันดับหก บลจ.เอ็มเอฟซี สินทรัพย์ 27,663.27 ล้านบาท ส่วนแบ่งการตลาด 7.25% เพิ่มขึ้น 328.55 ล้านบาท หรือ 1% อันดับเจ็ด บลจ.วรรณ สินทรัพย์ 24,819.62 ล้านบาท ส่วนแบ่งการตลาด 6.50% เพิ่มขึ้น 284.13 ล้านบาท หรือ 1.16% อันดับแปด บลจ.กรุงศรี สินทรัพย์ 22,899.37 ล้านบาท ส่วนแบ่งการตลาด 6% เพิ่มขึ้น 2,132.71 ล้านบาท หรือ 10%
อันดับเก้า บลจ.ธนชาต สินทรัพย์ 9,2925.60 ล้านบาท ส่วนแบ่ง 2.44% เพิ่มขึ้น 207.16 ล้านบาท หรือ 2.28% อันดับสิบ บลจ.บัวหลวง สินทรัพย์ 7,322.73 ล้านบาท ส่วนแบ่งตลาด 1.92% เพิ่มขึ้น 242.80 ล้านบาท หรือ 3%
นางโชติกา สวนานนท์ กรรมการผู้อำนวยการ บลจ.ไทยพาณิชย์ เปิดเผยว่า กองทุนส่วนบุคคลของบริษัทเติบโตถึง 56% เนื่องจากปีนี้บริษัทเน้นขยายฐานนักลงทุนสถาบันต่อเนื่องจากปีที่ผ่านมา โดยเม็ดเงินใหม่มาจากลูกค้าองค์กร ได้แก่ สถาบันการศึกษา เช่น จุฬาลงกรณ์มหาวิทยาลัย กลุ่มมหาวิทยาลัยราชภัฏ มหาวิทยาลัยแม่ฟ้าหลวงและกลุ่มธุรกิจประกัน นอกจากนี้ยังมีเม็ดเงินใหม่จากสำนักงานบริหารหนี้สาธารณะที่เข้ามาลงทุนเพิ่มจากปีก่อน
“แม้ปีนี้การแข่งขันในตลาดค่อนข้างสูง แต่ยังมีโอกาสขยายตัวได้อีกมากจากการลดความคุ้มครองประกันเงินฝาก”